CELEX: 32020R2004
Language: sk
Date: 2020-11-26 00:00:00
Title: Nariadenie Európskej centrálnej banky (EÚ) 2020/2004 z 26. novembra 2020, ktorým sa mení nariadenie (EÚ) č. 1333/2014 o štatistike peňažných trhov (ECB/2020/58)

8.12.2020   
               
               
                  SK
               
               
                  Úradný vestník Európskej únie
               
               
                  L 412/31
               
            
         NARIADENIE EURÓPSKEJ CENTRÁLNEJ BANKY (EÚ) 2020/2004
         z 26. novembra 2020,
         ktorým sa mení nariadenie (EÚ) č. 1333/2014 o štatistike peňažných trhov (ECB/2020/58)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 5,
         so zreteľom na nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (1), a najmä na jeho článok 5 ods.1 a článok 6 ods. 4,
         keďže:
         
                     (1)
                  
                  
                     V nariadení (ES) č. 2533/98 sa ustanovuje, že Európska centrálna banka (ECB) má v riadne odôvodnených prípadoch právo zbierať od spravodajských jednotiek štatistické informácie na konsolidovanom základe vrátane informácií o subjektoch, ktoré tieto spravodajské jednotky kontrolujú. Rozsah konsolidácie na tieto účely stanovuje ECB. V nariadení Európskej centrálnej banky (EÚ) č. 1333/2014 (ECB/2014/48) (2) sa stanovuje povinnosť spravodajských jednotiek vykazovať na účely pravidelnej tvorby štatistiky peňažných trhov národnej centrálnej banke členského štátu, ktorého sú rezidentmi, alebo ECB, na konsolidovanom základe, teda aj za všetky ich pobočky v Únii a EZVO, denne štatistické informácie týkajúce sa nástrojov peňažného trhu.
                  
               
                     (2)
                  
                  
                     Štatistické informácie týkajúce sa pobočiek spravodajských jednotiek, ktoré sa nachádzajú v Spojenom kráľovstve, sú významné z hľadiska ich celkového objemu. Vzhľadom na skutočnosť, že na účely krátkodobej eurovej sadzby (€STR) sa využívajú štatistické informácie vykazované podľa nariadenia (EÚ) č. 1333/2014 (ECB/2014/48), je potrebné naďalej zabezpečiť vykazovanie štatistických informácií za tieto pobočky, aby sa naďalej zabezpečila dostupnosť kvalitnej štatistiky o eurovom peňažnom trhu.
                  
               
                     (3)
                  
                  
                     Prechodné obdobie stanovené v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu sa skončí 31. decembra 2020. Aby Európsky systém centrálnych bánk naďalej dostával denné štatistické informácie o nástrojoch peňažného trhu za pobočky spravodajských jednotiek nachádzajúce sa v Spojenom kráľovstve, je potrebné rozšíriť rozsah konsolidovaného vykazovania vo vzťahu k pobočkám v článku 3 ods. 1 nariadenia (EÚ) č. 1333/2014 (ECB/2014/48).
                  
               
                     (4)
                  
                  
                     Nariadenie (EÚ) č. 1333/2014 (ECB/2014/48) by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Zmena
            Článok 3 ods. 1 nariadenia (EÚ) č. 1333/2014 (ECB/2014/48) sa nahrádza takto:
            
               
                  „1.   Na účely pravidelnej tvorby štatistiky peňažných trhov vykazujú spravodajské jednotky NCB členského štátu, ktorého sú rezidentmi, na konsolidovanom základe, teda aj za všetky svoje pobočky v Únii a EZVO, ako aj za svoje pobočky, ktoré sa nachádzajú v Spojenom kráľovstve, denne štatistické informácie týkajúce sa nástrojov peňažného trhu. Požadované štatistické informácie sú uvedené v prílohách I, II a III. Spravodajské jednotky vykazujú požadované štatistické informácie v súlade s minimálnymi normami pre prenos, presnosť, pojmový súlad, revízie a integritu údajov, ktoré sú ustanovené v prílohe IV. NCB zasiela štatistické informácie, ktoré prijíma od spravodajských jednotiek, ECB v súlade s článkom 4 ods. 2 tohto nariadenia.“
               
            
         
         
            Článok 2
            Záverečné ustanovenia
            Toto nariadenie nadobúda účinnosť štvrtým dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            Vo Frankfurte nad Mohanom 26. novembra 2020
            
               
                  Za Radu guvernérov ECB
               
               
                  prezidentka ECB
               
               Christine LAGARDE
            
         
         
            (1)  Nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (Ú. v. ES L 318, 27.11.1998, s. 8).
         
            (2)  Nariadenie Európskej centrálnej banky (EÚ) č. 1333/2014 z 26. novembra 2014 o štatistike peňažných trhov (ECB/2014/48) (Ú. v. EÚ L 359, 16.12.2014, s. 97).